২৫ ফেব্রুয়ারি: অধিনায়ক হিসাবে দ্বিতীয়বার বিশ্বের এক নম্বর টেস্ট দলের স্মারক হাতে উঠল তাঁর।
শনিবার কেপ টাউনে বিরাট কোহলির হাতে তুলে দেওয়া হয় আইসিসি-র বিশেষ স্মারক। উল্লসিত ভারত অধিনায়ক বলছেন, ‘‘নিঃসন্দেহে আমার কাছে এটা এক দারুণ অনুভূতি। তবে এই সাফল্যের সঙ্গে জড়িয়ে রয়েছে সকলের অবদান। সতীর্থরা যেমন মাঠে নেমে লড়াই করেছে, তেমনই সাপোর্ট স্টাফরা অক্লান্ত পরিশ্রম করে আমাদের প্রত্যেকটি ম্যাচের জন্য ফিট রেখেছিলেন। আন্তর্জাতিক মঞ্চে সেরা ক্রিকেট খেলে নিজেদের এক নম্বরে প্রতিষ্ঠা করার ব্যাপারটা খুব আনন্দের।’’
কিন্তু তিনি বরাবরই বাস্তবের মাটিতে পা রেখে চলতে পছন্দ করেন। তাই দক্ষিণ আফ্রিকার বিরুদ্ধে একদিন এব‌ং টি-টোয়েন্টি সিরিজ জয়ের রাতে কোহলির সাফ ব্যাখ্যা, ‘‘এক নম্বর টেস্ট দল হলেও আমি বলব এই দল এখনও একশোয় পৌঁছতে পারেনি। আমরা আশি শতাংশ উন্নতি করতে পেরেছি। এই বছরেই রয়েছে ইংল্যান্ড এবং অস্ট্রেলিয়া সফর। নিজেদের বিশ্বের এক নম্বর টেস্ট দল হিসাবে প্রতিষ্ঠিত করতে হলে ১০০ শতাংশ নিখুঁত হতে হবে। সেটা নিেয়ই আমরা বেশি ভাবনাচিন্তা করছি।’’

কোহলি জানাচ্ছেন, দক্ষিণ আফ্রিকা সফর থেকে তিনি এবং তাঁর দল বড় এক শিক্ষা নিয়েছেন। তাঁর মন্তব্য, ‘‘এই সফর থেকে দু’টো ব্যাপার আমরা উপলব্ধি করেছি। প্রথমত বিদেশের মাটিতে কী ধরনের ক্রিকেট খেলা উচিত। দ্বিতীয়ত সফরে থাকাকালীন শুধু ম্যাচের দিনেই নয়, প্রত্যেকটি দিনেই নিজেদের মানসিকভাবে কীভাবে চাঙ্গা রাখা যায়। এই অভিজ্ঞতাকে কাজে লাগিয়ে পরবর্তী সফরের আগে নিজেদের সমস্ত দিক থেকে পরিণত হয়ে উঠতে হবে। তবে টেস্ট সিরিজে ০-২ পিছিয়ে পড়া অবস্থা থেকে দল যেভাবে সফরের বাকি ম্যাচগুলিতে ঘুরে দাঁড়িয়েেছ সেটা আমার কাছে তৃপ্তিদায়ক। তবে দীর্ঘসময় ধরে বিশ্বের এক নম্বর টেস্ট দল হিসাবে প্রমাণ করতে হলে আমাদের একশো শতাংশ নিখুঁত হতে হবেই।’’
আগামী মাসে শ্রীলঙ্কায় ত্রিদেশীয় টি-টোয়েন্টি টুর্নামেন্টে ভারতীয় দলের নতুন অধিনায়ক রোহিত শর্মাও জানাচ্ছেন, যে কোনও কঠিন পরিস্থিতিতে দাঁড়িয়েও আগ্রাসী ক্রিকেট খেলার ক্ষমতা রাখে এই ভারতীয় দল। শনিবার কেপ টাউনে তিনি বলেছেন, ‘‘গোটা সফরেই আমরা কিন্তু আক্রমণাত্মক ক্রিকেট উপহার দিয়েছি। দল হিসাবে কঠিনতম পরিস্থিতিতেও আমরা মাথা নত করিনি। শেষ টেস্ট থেকে শুরু করে সীমিত ওভারের ক্রিকেটে আমরা পরিকল্পনামাফিক ম্যাচ খেলেছি। তাই একদিনের সিরিজ এবং টি-টোয়েন্টি সিরিজে ধারাবাহিক সাফল্য পেয়েছি।’’
টি-টোয়েন্টি সিরিজে সেরা ভুবনেশ্বর কুমার বলেছেন, ‘‘ইংল্যান্ড এবং অস্ট্রেলিয়া সফরের জন্যও দল তৈরি হয়ে গিয়েছে। আমরা এখন যে কোনও চ্যালেঞ্জের মোকাবিলা করার জন্য প্রস্তুত।’’